Хикмәтле чүлмәк

|  |
| --- |
| Катнашучылар:          Котсызҗан   Шыксызҗан   Шайтан бабай    Миңлехәсрәт   Нурлыҗафа   Габдулла        (Иске ташландык тегермән яны. Шайтан балалары җырлап-биеп күңел ачалар.) Пәри буладыр анабыз ,            Шайтан буладыр атабыз. Иске тегермән астында Гөрләп яшәп ятабыз. Тегермәннең асларында  Чишмә ага чылтырап. Безнең яннан үткән чакта Бар да төшә калтырап. Мин- Шыксызҗан , Мин -  Котсызҗан. Миңлехәсрәт-сеңлебез, Кил бирегә, кушыл безгэ Нурлыҗафа энебез. Бабабызның алачыгы Кырык тугыз бүлмәле . Безнең көчтән курыкмаган Кеше тумаган әле. Кулымдагы йөзегемнең Исемнәре Гөлзада. Тату булып җеннәр генә Яши ала дөньяда.                                     Шайтан бабай пәйдә була. Шайтан бабай: Кояш баеганны күрмисезме әллә?! Шыксызҗан: Котсызҗан:  } Күрмибез!      Нурлыҗафа: Безнең кояш әле баемады!  Миңлехәсрәт: Хәерле кич, Шайтан бабай! Шайтан бабай: Ә син, Миңлехәсрәт, Адәмнәр шикелле ялагайланма,җенем сөйми адәмнәр психологиясен. Шым! Тәрбия сәгате башлана! Шыксызҗан, синме? Шыксызҗан : Мин! Шайтан бабай: Котсызҗан? Котсызҗан : Мин! Шайтан бабай : Тәрбия сәгате башланды. Миңлехәсрәт : Ә мин? Шайтан бабай : Нәрсә син? Миңлехәсрәт : Нигә мине дәшмәдегез? Шайтан бабай: Чөнки бүген син түгел .Чөнки бүген син күңелне эретерлек итеп ялагайлана алмадың. Кәефемне бозма, мин дәвам итәм. Иң әүвәл, узган кара төндә "Мәкер” темасына бирелгән өй эшен тикшерик. Кем беренче җавап бирә? /Дүрт җен дә кул күтәрә./ Шайтан бабай : Болай булмый. Берәм-берәм җавап бирәбез. Кем иң соңгы җавап бирә? /Янә дүрт җен дә кул күтәрә./ Шайтан бабай : Болай да булмый. Бу - этлек дип атала. "Этлек” темасына әле иртә , программа бунча киләсе елда гына үтеләчәк. Миңлехәсрәт: Шайтан бабакачкайгынам, син үзең кайсыбыздан башлыйсың килә, шуңа бер нәфис бармагың белән төртеп күрсәт тә , дәрес өзелми калыр. Шайтан бабай : Менә бу, ичмасам – сүз! Бу сүздә унике өлеш мәкер, кырык дүрт өлеш акыл һәм кырык дүрт өлеш ялагайлык ярылып ята. Сөекле балам Миңлехәсрәт, ниһаять, күңелемне эреттең. Миңлехәсрәт, син-синме? Миңлехәсрәт : Мин! Шайтан бабай : Афәрин! Нурлыҗафа, син башла! "Мәкер” темасын ничек үзләштердең? Нурлыҗафа  : Инде мин әкрен генә килдем да кердем басмага. Як-ягымда һич кеше да юклыгын белдем дә мин, Чаптым авылга, таракны тиз генә элдем дә мин. Шайтан бабай : Шып! Тукта. Шомлы нәрсә сөйлисең.  Нурлыҗафа : Шайтан бабай, бу гел безне искә алып яза торган бик тә юньле Тукай исемле адәм шигыре "Су анасы” дип атала. Шайтан бабай : Утыр. Икеле. Адәм сүзе сөйләдең - бер, Су анасы белән сәяси низагка керә яздың -ике. Узган дәрестә "Шүрәле” турында сөйләгәнеңне Мәче башлы ябалак ишетеп торган, Нурсызҗафа. Ай, башны себер сөрдерәсез сез болай булса. Яле, Миңлехәсрәт, балакачайгынам, күңелемә бурсык мае булып ят әле, "Мәкер” не син ничек аңладың? Миңлехәсрәт:/җырлый    Мәкер, мәкер, мәкергә                                                Әби төште бәкегә.                                          Тыпырчына, чыга алмый                                               Әби шунда әле дә. Суда балык йөзәдер, Әби яше йөздәдер. Йөздә булса да җаны бар - Су салкынын сизәдер. Шайтан бабай : Хи-хи-хи. Балакайчагынам, әйбәт, бик әйбәт. Сиңа кечкенә генә бер теләк: боларны каш астыннан усал итеп карап, теш арасыннан гына сыгып җырларга кирәк. Урыныңа бар, "бишле”. Менә, күрегез, үрнәк алыгыз. Яле, Шыксызҗан, дәвам ит. Шыксызжан : «Мәкер" темасына хореографик күренеш. Мәкер партиясендә - мин, Мәкәрия  партиясендә – Котсызҗан.                  /Шыксызҗан белән Котсызҗан бииләр./ Шайтан бабай : Кабатланасыз. Бөтен темага да бер үк бию. Бу-программада "Хәйлә” буларак теркәлгән. Икегезгә бер "өчле”. Өч икегә бүленми, шуңа күрә Шыксызҗанга "берле”, Котсызҗанга "икеле”. Шыксызҗан: Бабай! Нишләп миңа "берле”, Котсызҗанга "икеле”? Биюне бит мин куйдым. Шыксызҗан: Ах, әле шулаймы!                                 /Сугыша башлыйлар/ Миңлехәсрәт: Алдашмагыз! Берегез дә түгел , ул биюне Нурлыҗафа куйды. Котсызҗан: Ах, ялагай! Шайтан бабай : Шым! /Котсызҗан, Шыксызҗан, Миңлехәсрәт сугышалар. Нурлыҗафа урман сукмагыннан атлап килүче Габдулланы күреп ала./ Нурлыҗафа : Сукмакта җан иясе! Шайтан бабай : Зыян юк. Адәми зат булса кирәк. Бик төз атлый. Яхшы. Кичә үткән "Мәкер” темасына бик әйбәт практик шөгыль. Бәбкәчләрем! Сезнең бәхеткә, мөстәкыйль эш. "Мәкер” темасы буенча җыйган барлык белемегезне ошбу адәмне сихерләргә туплагыз. Ә мин шул арада Агыйдел күпере астындагы дусларым – Пәри белән Пәридә тутагызның хәлләрен белеп килим. Каушамагыз, беренче тапкыр түгел. И-и, мескен адәмчеккенем. /Китә./ /Габдулла пәйдә була. Бик арыган кыяфәттә тегермән ишеге төбенә килеп утыра./ Габдулла : Я Раббем ,хуҗам. Түзәр әмәл калмады бу күмәч исенә. Котсызҗан : Шыксызҗан, әдәми зат түгел бу. Бабай һичшиксез ялгышты. Шыксызҗан : Телеңә тилчә чыксын, мин куркам! Миңлехәсрәт : Барыгызны да тәбрик итәм,  килеп каптык. Бу чып-чын Албасты. Албастыга каршы сихер юк, Албасты бездән көчле. Нурлыҗафа: Юкка бетеренмәгез, гап-гади адәм бу! Миңлехәсрәт: син үзең адәм! Бабай да китеп барды ичмасам. Котсызҗан : Качып та булмый. Чак кына селкенсәң  Албасты  сизеп ала.  Шыксызҗан : Кара әле, Котсызҗан, Нурлыҗафа гел хаклы була, әллә бу чыннан да адәм микән. Котсызҗан : Кит аннан! Адәмнәр күлмәк киеп йөриләр ... Миңлехәсрәт : Албастыдан котылган җен турында ишеткәнем юк. Шушы яшемдә харап булырмын микәнни? /Миңлехәсрәт һуштан язып гөрселдәп ава. Габдулла шул тарафка борыла һәм җеннәрне күреп ала./ Миңлехәсрәт : Харап булырмын микәнни? Габдулла :(сумкасыннан төргәк ала. Төргәктә дүрт бәрәңге)      -Бер, ике, өч, дүрт, димәк, дүртәү!      Берсен генә ашыйм микән, дүртесен дә берьюлы кабып йотыйм микән? Котсызҗан : Кичә дәрестән качкан идем, шуның җәзасыдыр инде... Габдулла : Әллә монысын сытып, изеп суын эчеп, үзеннән сохари ясыйм микән?! Шыксызҗан : Исән-сау котылсам , иртән ясыйсы физзарядканы кичтән ясап куяр идем. Габдулла : Берсен тешләп-тешләп өзеп ашыйм, берсен чәйнәп тә тормыйм ,берсен... Нурлыҗафа : Әни?...   Миңлехәсрәт : Харап булдык нишләргә? Габдулла : Нишләргә?!Нишләргә?! Ашарга! (Миңлехәсрәт һуштан язып, гөрселдәп ава. Габдулла шул вакыт җеннәрне күрә.) Котсызҗан: Аяк астыгызга башыбызны орабыз, гыйззәтле албасты. Шыксызҗан: Зинһар өчен, безне ашама! Габдулла :Бәракалла! Әллә сез чегән балаларымы7 Миңлехәсрәт : ә?! Ә-ә әйе, чегән балалары! Тимә безгә Албасты абый, без синең күңелеңне ачабыз!(бииләр) Габдулла : Ач карынга күңел ачылмый шул. Чыдар әмәл юк. Ашыйсы килә. Дүртесен дә берьюлы ашыйм микән, әллә берәм-берәм кабып йотыйммы? Котсызҗан: Албасты абзый! Шыксызҗан: Албасты абзыкай! Миңлехәсрәт: Зинһар ашамагыз! Габдулла: Ничек инде ашамагыз? Бик-бик ашыйсы килсәдәме? Ай-яй, төп башына утыртырга оста икәнсез! Котсызҗан : Ничек төп башына? Нурлыҗафа : Сиңа бер кеше дә тимәс. Ышан абзый, мин сиңа сүз бирәм. Габдулла : Ышан сезгә. Миңлехәсрәт:Хөрмәтле вә гыйззәтле Албасты зинһар өчен сабыр итегез.(җеннәргә)Килегез әле,Тылсымлы чүлмәк бирик тә котылыйк үзеннән. Габдулла: Албасты дип, мин шул чаклы ук котсыз микәнни?  Нурлыҗафа :Бирегез бир,Ул аңа  хәзер бик тә мохтаҗ.  Миңлехәсрәт:Албасты әфәнде,карыныгыз ачуны искә алып без сезгә кечкенә бүләк тапшырабыз. Котсызҗан :Кабул итеп алыгыз Албасты... Шыксызҗан:..әфәнде! Абзый! (Габдулла чүлмәкне карый , ул буш) Габдулла:Алдашырга,төп башына утыртырга оста икәнсез ! Бу чүлмәк бәрәңге пешерергә генә ярый!  Шыксызҗан:Хараплар гына итә күрмә! Миңлехәсрәт: Албасты абзый!Зинһар ашама ! Нурлыҗафа :Чүлмәк тулсын өчен тылсымлы сүзләр әйтергә кирәк. Безнең арттан кабатла: Әфсен-төфсен фармалин     Шухри\_мухри дармалин !  Габдулла:(чүлмәкне карый -ул тулы) Мин нәрсә дип әйтергә дә белмим инде... Котсызҗан: Албасты абый, без бит алдаша белмибез! Кешеләр генә алдаша, алар гына арттан килеп һөҗүм итә белә. Нурлыҗафа :Сездән аермалы буларак, без бик теләсәк тә алдаша да ,астыртынлык та кыла белмибез.Дөрес,без бик күп яман эшләр  башкарабыз:кешеләрне бозыклыкка,гаепсезләрне рәнҗетергә,урлашырга өндибез ,мәҗбүр итмибез. Габдулла:Ә бозыклыкка, урлашырга өндәү ник кирәк? ! Нурлыҗафа: Шулай итеп ,без кешенең рухи көчен сыныйбыз. Көчле рухлы,белемле кешеләр безнең коткыга бирелми.Менә алар-чын кешеләр Чын кешенең беләге генә түгел,рухы да көчле була.  Ә калганнары әдәм актыклары. Шыксызҗан:Инде хушлашырга вакыт. Миңлехәсрәт:Таң сызылырга күп калмады. Габдулла:Сау булыгыз,сәер җан ияләре! Шайтаннар:  (бергә) Хушыгыз! Исән йөрегез! |